RAPPORT TAL-KUMMISSJONI LILL-PARLAMENT EWROPEW U LILL-KUNSILL Rapport ta' Progress Annwali dwar l-attivitajiet tal-Impriżi Konġunti għall-Inizjattivi Teknoloġiċi Konġunti (JTI JUs) fl-2012 /* COM/2013/0935 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL Rapport ta' Progress Annwali dwar l-attivitajiet tal-Impriżi Konġunti għall-Inizjattivi Teknoloġiċi Konġunti (JTI JUs) fl-2012 1. Introduzzjoni L-Inizjattivi Teknoloġiċi Konġunti huma sħubijiet pubbliċi-privati fir-riċerka industrijali fil-livell Ewropew li issa huma stabbiliti sew u laħqu veloċità moderata. Dawn ġew stabbiliti bejn l-2007u l-2008 skont is-Seba’ Programm Kwadru[1] f’ħames oqsma strateġiċi — l-aeronawtika u t-trasport bl-ajru, is-saħħa pubblika, it-teknoloġiji taċ-ċelloli tal-fjuwil u l-idroġenu, is-sistemi integrati tal-kompjuter u n-nanoelettronika. Minbarra li jqarrbu lejn xulxin l-industrija, il-komunità tar-riċerka, f'xi każijiet ir-regolaturi u l-UE sabiex jiddefinixxu aġendi komuni għar-riċerka u jinvestu f'attivitajiet ta' riċerka multinazzjonali fuq skala kbira, il-JTIs (Joint Technology Initiatives) huma realizzazzjonijiet konkreti tal-Unjoni Ewropea sabiex issaħħaħ il-kompetittività tagħha bil-prattika tal-eċċellenza xjentifika, it-trasparenza u l-innovazzjoni. L-ewwel snin ta’ attività juru wkoll li l-JTIs huma rispons pożittiv għall-ħtieġa ta' “deframmentazzjoni” fl-ambjent tar-riċerka u l-innovazzjoni. Il-fatti u ċ-ċifri mehmużin ma’ dan ir-rapport juru li l-JTIs qed jilħqu l-objettivi tagħhom fir-riċerka. F’termini relattivi, ir-rata perċentwali ta’ suċċess tal-SMEs fis-sejħiet tal-JU tal-2012 hija notevolment ogħla mir-rata perċentwali korrispondenti ta’ SMEs parteċipanti fil-programm speċifiku tal-FP7 Kooperazzjoni. Kien hemm parteċipazzjoni sinifikanti mill-Ewropa kollha u l-għadd kbir ta' abbonamenti għas-sejħiet flimkien ma' rata ta’ suċċess għolja juru li kemm il-komunità xjentifika u kemm il-manifatturi industrijali jilqgħu l-proċess tal-JTIs, japprezzaw it-trasparenza tagħhom u l-kontinwità li joffru l-JUs fil-ġestjoni tal-attivitajiet iffinanzjati. Skont l-Artikolu 11(1) tar-Regolamenti tal-Kunsill li jistabbilixxu l-JTIs individwali jinħtieġ rapport annwali dwar il-progress miksub mill-l-Impriżi Konġunti għall-Inizjattivi Teknoloġiċi Konġunti (Joint Technology Initiative Joint Undertakings - JTI JUs). F'kull każ dan jgħid hekk: "il-Kummissjoni għandha tippreżenta lill-Parlament Ewropew u lill-Kunsill rapport annwali dwar il-progress li jkun inkiseb mill-Impriża Konġunta [isem il-JTI]. Dan ir-rapport għandu jkun fih dettalji tal-implimentazzjoni inkluż in-numru ta' proposti ppreżentati, in-numru ta' proposti magħżulin għall-finanzjament, it-tip ta' parteċipanti, inklużi SMEs, u l-istatistika tal-pajjiżi. Dan ir-rapport janalizza l-kisbiet tal-JUs b’mod partikolari billi jqabbilhom mar-riżultati ppreżentati fir-rapport preċedenti, għall-2011. Ir-rapport għandu l-għan li jipprovdi informazzjoni lill-Parlament Ewropew u lill-Kunsill u jiġbor fil-qosor il-progress miksub mill-JTI JUs minn meta ġew stabbiliti. Wara introduzzjoni qasira dwar il-JTI JUs, dan ir-rapport jiġbor fil-qosor il-progress tagħhom fl-2012, li huwa elaborat fid-Dokument ta’ Ħidma tal-Persunal tal-Kummissjoni mehmuż. Ir-rapport jagħlaq b'ħarsa lejn l-isfidi tal-futur. Id-Dokument ta’ Ħidma tal-Persunal tal-Kummissjoni u l-Annessi mehmuża ma’ dan ir-rapport jispjegaw fid-dettall l-attivitajiet rispettivi tal-JTI JUs fl-2012, u jagħtu r-riżultati u l-progress tas-sejħiet imnedija fis-snin ta’ qabel. Se jkun inkluż ukoll sommarju tal-azzjonijiet relatati mal-JTI JUs imwettaq mill-Kummissjoni (Analiżi tal-Kostijiet-Benefiċċji tal-JTI JUs, konsultazzjoni mal-partijiet interessati u preparazzjoni għat-tieni evalwazzjoni interim) Dan ir-rapport qed jiġi ppreżentat wara li l-Kummissjoni ħadet l-inizjattiva li tipproponi l-estensjoni tal-attivitajiet tal-JTI JUs skont il-Qafas Finanzjarju Pluriennali li jmiss (2014-2020)[2]. F'dan il-kuntest li fih qed tiġi diskussa din il-proposta fil-Kunsill u l-Parlament Ewropew, il-fatti u ċ-ċifri meħtieġa mir-Regolament tal-Kunsill li jistabbilixxi il-JTI JUs jikkostitwixxu sors ewlieni ta’ informazzjoni għall-partijiet interessati u l-partijiet involuti fit-teħid tad-deċiżjonijiet. It-tieni evalwazzjoni interim mill-esperti tal-JTIs hija s-suġġett ta’ rapport separat. 2. JTI JUs L-Inizjattivi Teknoloġiċi Konġunti ġew stabbiliti fil-forma ta' Impriżi Konġunti skont l-Artikolu 187 tat-Trattat dwar il-Funzjonament tal-UE (TFUE), li jiddikjara li “L-Unjoni tista’ toħloq impriżi komuni jew kull struttura oħra neċessarja għall-eżekuzzjoni effiċjenti tal-programmi tar-riċerka ta' żvilupp teknoloġiku u ta' dimonstrazzjoni tal-Unjoni”. Dawn huma “Korpi tal-Unjoni” skont l-Artikolu 185 tar-Regolament Finanzjarju tal-UE. Kienu karatteristika ewlenija ġdida tas-Seba' Programm Kwadru (FP7), introdotti sabiex isostnu oqsma kruċjali tar-riċerka u l-iżvilupp teknoloġiku li jistgħu jikkontribwixxu għall-kompetittività u l-kwalità tal-ħajja tal-Ewropa iżda li ma kinux moqdija bl-aħjar mod mill-istrumenti tal-FP7 eżistenti. Taħt il-Programm Speċifiku tal-FP7 "Kooperazzjoni", bejn l-2007 u l-2008 twaqqfu ħames JTI JUs għall-perjodu sal-31 ta’ Diċembru 2017: (1) Impriża Konġunta tal-Aeronawtika u t-Trasport bl-Ajru (Clean Sky), bl-għan li tiżdied il-kompetittività tal-industrija aeronawtika Ewropea filwaqt li jitnaqqsu l-emissjonijiet u l-istorbju, stabbilita bir-Regolament tal-Kunsill (KE) Nru 71/2008 tal-20 ta' Diċembru 2007; (2) Impriża Konġunta tal-Inizjattiva tal-Mediċini Innovattivi (IMI), bl-għan li jitrawwem l-iżvilupp ta' mediċini aħjar u aktar sikuri għall-pazjenti, stabbilita bir-Regolament tal-Kunsill (KE) 73/2008 tal-20 ta' Diċembru 2007; (3) Impriża Konġunta taċ-Ċelloli tal-Fjuwil u Idroġenu (FCH) bil-għan li jiġu żviluppati u mobilizzati aktar malajr il-forniment tal-idroġenu u t-teknoloġiji taċ-ċelloli tal-fjuwil, stabbilita bir-Regolament tal-Kunsill (KE) 521/2008 tat-30 ta’ Mejju 2008 u emendat bir-Regolament tal-Kunsill (UE) Nru 1183/2011 tal-14 ta’ Novembru 2011; (4) Impriża Konġunta tas-Sistemi ta' Kompjuters Inkorporati (ARTEMIS), bl-għan li tgħin lill-industrija Ewropea tikkonsolida u ssaħħaħ it-tmexxija dinjija tagħha fis-sistemi ta' kompjuters inkorporati, stabbilita bir-Regolament tal-Kunsill (KE) 74/2008 tal-20 ta' Diċembru 2007; (5) Impriża Konġunta tan-Nanoelettronika (ENIAC), bl-għan li tikseb livell għoli ħafna ta' minjaturizzazzjoni meħtieġ għall-komponenti tan-nanoelettronika tal-ġenerazzjoni li jmiss, stabbilita bir-Regolament tal-Kunsill (KE) 72/2008 tal-20 ta' Diċembru 2007. L-inizjattiva SESAR[3] (ir-Riċerka dwar il-Ġestjoni tat-Traffiku bl-Ajru tal-Ajru Uniku Ewropew) għandha tissemma' wkoll billi hija ffinanzjata taħt l-FP7 u timplimenta attivitajiet li jkunu komplementari għal dawk indirizzati fl-Aġenda Strateġika ta’ Riċerka ta’ Clean Sky. Il-Kummissjoni Ewropea, bħala membru kofundatur, kienet responsabbli biex tagħti bidu lill-JTI JUs. Meta mbagħad dawn bnew il-qafas legali u finanzjarju tagħhom u wrew il-kapaċità li jiġġestixxu l-baġits tagħhom, ingħataw l-awtonomija. L-Impriżi Konġunti jagħżlu l-proġetti permezz ta' sejħiet annwali miftuħa u kompetittivi għal proposti wara sottomissjoni u evalwazzjoni fi stadju jew tnejn. Dawn jipprovdu l-finanzjament għal proġetti kollaborattivi u għal azzjonijiet ta' koordinazzjoni u appoġġ. 3. Progress miksub fl-2012 3.1. L-ewwel riżultati u avvanzi promettenti Filwaqt li jlaqqgħu l-analiżi tal-ajruporti u tas-sistemi tat-traffiku tal-ajru, ir-riżultati indikaw li l-impriża konġunta Clean Sky tinsab fit-triq it-tajba biex tnaqqas il-ħsejjes, l-emissjonijiet tas-CO2 b'50 % u tal-NOx bi 80 % u tnaqqas l-impatt taċ-ċiklu tal-ħajja tal-inġenji tal-ajru fuq l-ambjent sal-2020. Il-valutazzjoni mill-Evalwatur tat-Teknoloġija[4] wriet il-benefiċċji tat-tlaqqigħ mill-qrib ta' programmi ta’ ħidma mal-istadji tekniċi u ta’ dimostrazzjoni ewlenin fi ħdan id-Dimostraturi tat-Teknoloġija Integrata. L-IMI hija proġett ta' appoġġ, li bħalissa tinsab fl-istadju tal-privattiva, li b’suċċess żviluppa apparat u protokoll relatati mal-possibbiltà li ssir dijanjożi malajr (f'inqas minn nofs siegħa) ta' x’tip ta’ infezzjoni u x’tip ta’ trattament huwa meħtieġ għal pazjenti. Fis-settur taċ-ċelloli tal-fjuwil u l-idroġenu, l-introduzzjoni fis-suq intlaħqet għal xi applikazzjonijiet bikrin bħal forklifts u unitajiet żgħar ta’ riżerva ta’ enerġija. Fl-applikazzjonijiet tal-enerġija u t-trasport sar progress fil-prestazzjoni, id-durabilità u t-tnaqqis tal-ispejjeż tal-materjali kemm għall-komponenti u s-sistemi għall-applikazzjonijiet kemm stazzjonarji kif ukoll mobbli tal-ġenerazzjoni tal-enerġija. Fl-FCH, SME Daniża, żviluppat u ffaċilitat il-kummerċjalizzazzjoni ta’ żewġ prodotti innovattivi: H2station (stazzjonijiet ta’ riforniment ta' idroġenu għal vetturi, karrozzi tal-linja u applikazzjonijiet li jimmanuvraw materjali), u H2Drive (sistemi ta' ċelloli ta' fjuwil li jintużaw f'vetturi li jimmanuvraw materjali bħal trakkijiet tal-forklift u vetturi tal-irmonk fl-ajruporti). S'issa l-FCH ippreżentat 13-il privattiva. Fis-settur tas-sistemi integrati, ġew stabbiliti sħubijiet ġodda u għadd li dejjem qed jikber ta' SMEs ġew involuti fin-netwerks tal-partijiet interessati; hemm interess qawwi fil-bini ta' prototipi u dimostraturi, inklużi l-provi u l-ittestjar fil-prattika; l-impatt ewlieni fuq in-negozju kien it-tnaqqis tal-kostijiet tal-iżvilupp u ż-żmien tal-kummerċjalizzazzjoni, filwaqt li jiżdied il-livell tal-użu mill-ġdid. Fis-settur tal-komponenti tan-nanoelettronika, sar sforz kbir dwar it-tnedija, l-evalwazzjoni u l-għażla ta’ 5 Linji Pilota tal-Manifattura. Dawn il-proġetti jinkludu ambjenti avvanzati tar-riċerka u żvilupp li jippermettu l-ittestjar u d-dimostrazzjoni ta’ teknoloġiji ġodda f’kundizzjonijiet qrib dawk tal-produzzjoni. Dan itejjeb b’mod sinifikattiv il-kapaċità tal-Ewropa li ċċekken id-distakk bejn l-iżvilupp teknoloġiku u l-implimentazzjoni. Il-linji pilota jipprovdu aċċess lill-atturi għal teknoloġiji avvanzati, b’mod partikolari l-SMEs. 3.2. Parteċipazzjoni u kopertura ġeografika Il-parteċipazzjoni f’termini ta’ għadd ta’ proġetti magħżula għal finanzjament baqgħet stabbli f’dawn l-aħħar sentejn filwaqt li r-rata ta’ suċċess kumplessiva żdiedet minn 35.8 % fl-2011 għal 45 % fl-2012. Dan jikkonferma li l-JUs jirnexxilhom jiffinanazjaw riċerka speċifika ħafna u mmexxija mill-industrija u li l-partijiet interessati qed isiru aktar midħla tal-modus operandi ta' dawn l-istrumenti ġodda. Mil-lat tal-parteċipazzjoni industrijali, fl-2012 il-kumpaniji l-kbar irrappreżentaw il-31.1 % tal-għadd totali ta' parteċipanti u l-SMEs irrappreżentaw 30 % ieħor. Il-parteċipazzjoni tal-SMEs żdiedet minn 28 % għal 30 % f'dawn l-aħħar sentejn (l-2011 u l-2012); bħala bażi għall-paragun, fil-Programm Speċifikutal-FP7 "Kooperazzjoni", il-parteċipazzjoni tal-SMEs kienet tammonta għal 19 % fl-2012. Ir-rata ta' suċċess tal-SMEs tjiebet ukoll minn 35 % għal 44 %. F’termini ta’ distribuzzjoni ta’ parteċipazzjoni minn Stati Membri u Pajjiżi Assoċjati, fl-2012, l-istess bħas-sena ta' qabel, il-ħames JTI JUs involvew medja ta' 20 pajjiż differenti fl-implimentazzjoni tal-aġendi tar-riċerka tagħhom. Żdied l-aċċess tal-pajjiżi tal-UE-12 għall-attivitajiet ta’ riċerka tal-JTI JUs. B’mod ġenerali, fost l-Istati Membri tal-UE-12 kienu 11 ir-rappreżentati fi proġetti magħżula għall-finanzjament. 3.3. Daqqa t'għajn lejn il-kisbiet ewlenin fl-2012 Aġenda ta' Riċerka Strateġika (SRA) || Il-miri stabbiliti fl-SRA ta' Clean Sky, kif ukoll il-progress attwali u l-assunzjonijiet ta' validità kienu vvalutati mill-ġdid. Ir-riżultati kienu: Pjan ta’ Żvilupp aġġornat u previżjonijiet aġġornati ta' benefiċċji ambjentali li jistgħu jinkisbu sa tmiem il-programm. L-Ewwel Valutazzjoni Interna ġiet ippubblikata fl-2012. Il-valutazzjoni tal-ewwel Evalwatur tat-Teknoloġija twettqet ukoll u r-riżultati jinsabu fuq l-internet. (http://www.cleansky.eu/sites/default/files/documents/cs-te-assessment-special-edition-2012.pdf) Implimentazzjoni tas-sejħiet || Għadd ta' sejħiet imnedija fl-2012: 3 Għadd ta' proposti ppreżentati: 344 Għadd ta’ proposti eliġibbli: 317 Għadd ta' proposti ffinanzjati: 120 Portafoll tal-proġett globali: 347 Stejjer ta' suċċess: Kampanji ta' testijiet tal-mini tar-riħ — fl-2012 twettqet serje ta’ kampanji ta' testijiet tal-mini tar-riħ fuq tliet teknoloġiji differenti. Id-dimostratur BLADE (Breakthrough Laminar Aircraft Demonstrator in Europe) se jkun ibbażatat fuq inġenju tal-ittestjar li jtir (ftb) A340 Immodifikat fuq il-ġwienaħ esterni b'żewġ porzjonijet tal-ġwienaħ bi fluss laminari naturali (NLF - Natural Laminar Flow) — qasam teknoloġiku ewlieni fl-impriża konġunta Clean Sky Inġenji tal-Ajru Intelliġenti bil-Ġwienaħ Fissi (Clean Sky Smart Fixed Wing Aircraft) sabiex titnaqqas ir-reżistenza tal-inġenji tal-ajru. Fil-qafas ta’ Clean Sky, intużat l-ETW European Transonic Wind tunnel (il-Mina tar-Riħ Transonika Ewropea) biex tikkontriwixxi għall-metodoloġija tad-disinn tal-ġwienaħ bil-għan ta' prestazzjoni laminari robusta b’kunsiderazzjoni ta' diversi imperfezzjonijiet tal-wiċċ. Rolls-Royce u SNECMA wettqu b'mod indipendenti serje ta’ testijiet fuq ir-rigs tat-test tagħhom stess biex jivvalutaw karatteristiċi mhux installati tad-disinn bir-Rotor Miftuħ tagħhom (speċjalment ix-xfafar), u mbagħad ħadu sehem f'testijiet dwar il-prestazzjoni u l-ajruakustika fuq mudell komplet ta' inġenju tal-ajru tat-tip Airbus f’DNW. Fl-aħħar nett, ġew investigati tliet sistemi kontra l-formazzjoni tas-silġ u t-tneħħija tas-silġ mill-ġwienaħ li ma għadhomx jużaw l-arja meħuda mill-magna u twettqu testijiet xierqa tal-konġelament fil-mina tar-Riħ: żewġ sistemi elettrotermali żviluppati minn Liebherr u Zodiac u sistema elettromekkanika żviluppata minn SAAB. Teknoloġija ta' tiswija komposta għall-manutenzjoni tal-inġenji tal-ajru — il-proġett ADVANCED (Advanced heating system and control mode for homogeneous high temperature curing of large composite repairs) għadu kemm tlesta dan l-aħħar. Dan kien jinvolvi l-iżvilupp ta' soluzzjonijiet innovattivi għall-applikazzjoni ta' tiswijiet komposti kbar ħafna, li jsiru barra l-awtoklavi. Il-benefiċċji mistennija huma sinifikanti, billi t-tnaqqis tal-użu tal-awtoklava jnaqqas b'mod dirett il-kostijiet globali tat-tiswija u l-marka tas-CO2 fit-tiswijiet. It-tagħtmir ġie ttestjat u approvat għall-ambjenti industrijali b'suċċess, f'applikazzjoni b'domanda kbira ħafna. Parteċipazzjoni, inklużi l-SMEs || Għadd totali ta' parteċipanti: 483 Għadd ta’ parteċipanti fi proġetti ffinanzjati: 245 Għadd ta' SMEs fi proġetti ffinanzjati: 94 - 38 % tal-għadd ta’ parteċipanti fi proġetti ffinanzjati, b’rata ta' suċċess ta' 50 %. Il-parteċipanti skont il-kategorija fi proġetti ffinanzjati: 53 organizzazzjoni ta' riċerka; 54 edukazzjoni sekondarja jew ogħla; 44 privat għall-profitt. Parteċipazzjoni fi proġetti ffinanzjati mqassma skont il-pajjiż: 17-il pajjiż involut. It-tabella turi l-pajjiżi bl-aħjar prestazzjoni fl-2012 b’178 parteċipazzjoni minn 245. Distribuzzjoni ġeografika tal-proġetti magħżula għall-finanzjament — l-aktar atturi importanti || ES || 47 || UK || 36 || IT || 33 || FR || 33 || DE || 29 || || 178 || IMI Aġenda ta' Riċerka Strateġika (SRA) || Wara li l-SRA ġiet aġġornata fl-2012, l-enfasi nbidlet għal proġetti li “jaħsbu fil-kbir”. B’mod partikolari, mal-ħames u s-sitt sejħa, l-enfasi ntefgħet fuq il-Fabbrika taċ-Ċomb Ewropea u l-programm ta' reżistenza antimikrobika New Drugs for Bad Bugs. Implimentazzjoni tas-sejħiet || Għadd ta' sejħiet imnedija fl-2012: 5; ġew implimentati l-istadji finali tas-Sejħiet 3 u 4. Għadd ta' proposti ppreżentati (Espressjonijiet ta' Interess, proposti fl-ewwel stadju): 37 Għadd ta’ proposti eliġibbli: 33 Għadd ta' proposti ffinanzjati: 5 Portafoll tal-proġett globali: 40 Stejjer ta' suċċess: Il-Proġett EUROPAIN għamel sejbiet importanti li jikkontribwixxi għal fehim aħjar tal-mekkaniżmi ta’ wġigħ kroniku. Pereżempju, bil-proġett ġie skopert xebh bejn l-uġigħ ikkawżat mill-kimoterapija u l-uġigħ ikkawżat mill-kesħa tal-mentol ikkonċentrat u ġiet identifikata molekula li tikkawża l-uġigħ tal-ħruq mix-xemx, b'hekk kibru t-tamiet għall-iżvilupp ta’ sustanzi kontra l-uġigħ ġodda u aktar effettivi. Dan il-mekkaniżmu tal-uġigħ tal-ħruq mix-xemx li ġie skopert reċentement jista' jgħin biex wieħed jifhem aktar dwar l-uġigħ f’kundizzjonijiet oħra ta’ infjammazzjoni bħall-artrite u ċistite wkoll. Bl-istudju tal-immaġni tal-moħħ (skenns), ir-riċerkaturi sabu li t-tibdiliet fil-funzjonament tal-moħħ f’pazjenti b’uġigħ kroniku jistgħu jinsabu wkoll wara wġigħ minimu f’voluntiera b’saħħithom. Il-proġett SUMMIT qed jiżviluppa metodi biex jiġu identifikati l-karatteristiċi tar-riskju ta' kumplikazzjonijiet kroniċi f’pazjenti bid-dijabete, li jwasslu għal attakki ta’ puplesija jew problemi tal-qalb, tal-kliewi jew tal-għajnejn, jimponu piż enormi fuq il-kwalità tal-ħajja tal-pazjenti u jammontaw għal aktar minn 10 % tal-ispejjeż tal-kura tas-saħħa fl-Ewropa. Flimkien ma’ inizjattivi oħra, SUMMIT iġġenera l-akbar ġbir ta’ dejta dwar studji ġenomiċi s'issa (Genome Wide Association Studies). Il-proġett SUMMIT jgħaqqad dejta dwar il-ġenetika, il-bijomarkaturi u l-immaġini biex jidentifika markaturi tal-immaġini mhux invażivi għall-kumplikazzjonijiet fil-vażi tad-demm mill-eżamijiet tal-karotidi (arterja kbira fl-għonq u s-sider). Il-proġettt SUMMIT bena mudelli bil-kompjuter li se jgħinu jbassru l-kumplikazzjonijiet u r-rispons għat-trattament, abbażi ta' bidliet fil-ġisem. Il-proġett MARCAR żviluppa u ta prova tal-effettività tal-metodi li jgħinu jidentifikaw bidliet kimiċi fil-materjal ġenetiku (kromożomi) li huma relatati mal-kanċer (karċinoġeneżi mhux ġenotossika). Is-sejbiet ta’ dawn l-hekk imsejħa bidliet epi-ġenetiċi jistgħu jintużaw bħala indikaturi bijoloġiċi bikrin (bijomarkaturi) sabiex tiġi prevista l-possibbilità li l-mediċini li qed jiġu żviluppati jikkawżaw effetti mhux mixtieqa (il-kanċer) fil-pazjenti. Għalhekk is-sejbiet se jikkontribwixxu għal valutazzjoni aħjar tas-sikurezza ta’ mediċini kandidati. Barra minn hekk, il-proġett MARCAR wera li l-immaġini b’reżonanza manjetika (MRI) jistgħu jintużaw biex b’mod affidabbli jinstabu tumuri fil-fwied, fil-ġrieden meta dawn ikollhom wisa' ta' 1 mm biss — qabel kienu jinħtieġu tekniki aktar invażivi biex jinstabu tumuri ta’ dan id-daqs — u biex jinstabu tumuri fi stadju bikri, u biex tiġi monitorjata r-riversibilità tagħhom. B'hekk dawn il-metodi huma għodda imprezzabbli fil-valutazzjoni tar-riskju tal-kanċer ta’ mediċini potenzjali. Parteċipazzjoni, inklużi l-SMEs || Għadd totali ta' parteċipanti: 418 (sejħiet 5, 6 u 7) Parteċipanti fi proġetti ffinanzjati: 62 Għadd ta' SMEs fi proġetti ffinanzjati: 16 - 26 % tal-għadd ta’ parteċipanti fi proġetti ffinanzjati, b’rata ta' suċċess ta' 15.3 %. Il-parteċipanti skont il-kategorija fi proġetti ffinanzjati: 18 organizzazzjoni ta' riċerka; 25 edukazzjoni sekondarja jew ogħla; 3 oħrajn. Parteċipazzjoni fi proġetti ffinanzjati mqassma skont il-pajjiż: 26 pajjiż involut. It-tabella turi l-pajjiżi bl-aħjar prestazzjoni fl-2012, inklużi s-sejħiet 3 u 4 (imnedija fl-2011 iżda mhux analizzati fir-Rapport dwar il-Progress tal-2011 minħabba li ma kienx disponibbli dak iż-żmien). Distribuzzjoni ġeografika tal-proġetti magħżula għall-finanzjament — l-aktar atturi importanti || DE || 18 || NL || 12 || FR || 10 || UK || 9 || ES || 3 || || 52 || FCH Aġenda ta' Riċerka Strateġika (SRA) || Il-Pjan ta’ Implimentazzjoni Pluriennali — L-introduzzjoni fis-suq diġà nkisbet għal xi applikazzjonijiet bikrin bħall-forklifts u unitajiet żgħar ta’ riżerva ta’ enerġija. Fl-applikazzjonijiet tal-enerġija u t-trasport intlaħaq b'mod notevoli progress fil-prestazzjoni, id-durabilità u t-tnaqqis tal-ispejjeż tal-materjali kemm għall-komponenti u s-sistemi għall-applikazzjonijiet kemm stazzjonarji kif ukoll mobbli tal-ġenerazzjoni tal-enerġija. Implimentazzjoni tas-sejħiet || Għadd ta' sejħiet imnedija fl-2012: 1 Għadd ta' proposti ppreżentati: 72 Għadd ta’ proposti eliġibbli: 68 Għadd ta' proposti ffinanzjati: 28 Portafoll tal-proġett globali: 98 Stejjer ta' suċċess: Fil-qasam ta' “suq bikri” ta’ riżerva ta’ enerġija, “FITUP” huwa proġett ta’ dimostrazzjoni li fih total ta’ 19-il sistema taċ-ċelloli tal-fjuwil lesta għas-suq minn żewġ fornituri differenti ġew installati bħala sorsi ta’ riżerva ta’ enerġija mill-utenti finali fl-Italja, l-Isvizzera u t-Turkija. Klijenti reali minn madwar id-dinja mill-industrija tat-telekomunikazzjoni qed jużaw dawn is-sistemi bbażati fuq iċ-ċelloli tal-fjuwil fis-siti tagħhom. Dawn l-unitajiet qed jiġu ttestjati biex jintwera l-livell ta’ prestazzjoni teknika li jikkwalifikahom għad-dħul fis-suq, u b'hekk titħaffef il-kummerċjalizzazzjoni dinjija tagħhom, b’mod partikolari: (i) affidabbiltà aktar minn 95 %, u (ii) durabilità aktar minn 1500 siegħa u aktar minn 1000 ċiklu. Il-proġett jinvolvi l-valutazzjoni komparattiva u ċ-ċertifikazzjoni tal-unitajiet miż-żewġ fornituri taċ-ċelloli tal-fjuwil skont il-protokoll tat-test żviluppat mill-konsorzju sabiex jitwettqu testijiet estensivi fil-provi prattiċi fuq is-siti magħżulin mill-utenti finali. Madwar 50 % tat-testijiet li kienu ppjanati twettqu (madwar 1300 sigħat totali) u l-analiżi tad-dejta miġbura s’issa tindika li l-progress miksub se jippermetti li l-miri tal-proġett jintlaħqu u juri li s-sistemi żviluppati huma kompetittivi mat-teknoloġija kurrenti. Il-proġett SOFT-PACT (portafoll tal-“applikazzjonijiet stazzjonarji”), immexxi minn E.ON, huwa maħsub għall-użu ta' 100 unità ta' micro-CHP (Gennex SOFC-based, ipprovduti minn Ceramic Fuel Cell Limited) fil-Ġermanja, ir-Renju Unit, l-Italja u l-Benelux u biex juri effiċjenza elettrika ta’ mhux inqas minn 60 %. Il-proġett jindirizza wkoll l-aktar sfidi kummerċjali importanti billi jiżviluppa l-katina kollha tal-provvista, l-aspetti tal-manifattura tal-massa u d-disponibbiltà ta' unitajiet residenzjali Ewropej, u fl-aħħar jindirizza l-iskemi ta’ ċertifikazzjoni fl-Istati Membri differenti, il-proċeduri tal-valutazzjoni standard u l-istandards tal-konnessjoni mal-grilja. S'issa, aktar minn 30 unità ġew installati b'suċċess fir-Renju Unit u l-Ġermanja b'żewġ konfigurazzjonijiet differenti u għal xi wħud minnhom ġew irraportati effiċjenzi elettriċi ta' 62 %. Fil-fażi finali tal-proġett se jiġu indirizzati xi kwistjonijiet relatati mal-istallazzjoni li ma għandhomx x'jaqsmu mat-teknoloġija nnifisha, iżda mar-rekwiżiti differenti tal-Istati Membri. Parteċipazzjoni, inklużi l-SMEs || Għadd totali ta' parteċipanti: 573 Parteċipanti fi proġetti ffinanzjati: 222 Għadd ta' SMEs fi proġetti ffinanzjati: 55 - 25 % tal-għadd ta' parteċipanti fil-proġetti ffinanzjati. Parteċipanti skont il-kategorija fil-proġetti ffinanzjati: korpi pubbliċi – 3; organizzazzjonijiet ta' riċerka - 59; edukazzjoni sekondarja jew ogħla – 31; privati għall-profitt – 68; oħrajn – 6. Parteċipazzjoni fi proġetti ffinanzjati mqassma skont il-pajjiż: 21 pajjiż involut. It-tabella turi l-pajjiżi bl-aħjar prestazzjoni fl-2012: Distribuzzjoni ġeografika tal-proġetti magħżula għall-finanzjament — l-aktar atturi importanti || DE || 50 || FR || 36 || UK || 30 || IT || 20 || BE || 13 || || 149 || ARTEMIS Aġenda ta' Riċerka Strateġika (SRA) || Il-Pjanijiet Strateġiċi Pluriennali (MASP - Multi-Annual Strategic Plans ) li kellhom Aġendi ta' Riċerka ġew aġġornati aktar u adottati fl-2012 sabiex jinkludu s-sejbiet tal-grupp ARTEMIS-ITEA Sherpa. Implimentazzjoni tas-sejħiet || Għadd ta' sejħiet imnedija fl-2012: 1 Għadd ta' proposti ppreżentati (Proposti ta' Proġett Sħiħ): 25 Għadd ta’ proposti eliġibbli: 24 Għadd ta' proposti ffinanzjati: 8 Portafoll tal-proġett globali: 44 Stejjer ta' suċċess: Il-proġett CESAR (Cost-efficient methods and processes for safety relevant embedded systems) intemm fit-30 ta' Ġunju 2012. Fost ir-riżultati ta' CESAR hemm għadd ta' kisbiet sinifikanti u innovazzjonijiet b'mod partikolari fi: żviluppi transsettorjali u/jew ir-rebħ tal-ostakli għal approċċi ta' użu mill-ġdid fid-disinn, arkitettura ta' referenza għal pjattaformi teknoloġiċi b'sistemi intergati u għodod fil-komunità tas-sistemi intergrati inġenerali. Għadd kbir ta' applikazzjonijiet pilota wrew l-impatt tal-iżvilupp teknoloġiku. L-għanijiet ta' POLLUX - (Process Oriented Electronic Control Units for Electric Vehicles) Unitajiet ta' Kontroll Elettroniku Orjentati lejn il-Proċess għall-Vetturi Elettriċi żviluppati fi pjattaforma integrata b'multisistema b'ħin reali - huwa li tinħoloq pjattaforma ta' sistemi integrati b'ħin reali distribwit għal vetturi elettriċi tal-ġenerazzjoni li jmiss, bl-użu ta' metodoloġija ta' disinn abbażi ta' komponent u programmazzjoni. Dan l-approċċ huwa promettenti ħafna fil-previżjoni tat-tendenzi tas-sewqan tal-karozza elettrika, u jsaħħaħ is-suċċess tal-apprezzament fis-suq ta' dan it-tip ta' vetturi. Il-Proġett kiseb inter alia d-dinamika tal-vettura tas-simulazzjoni SIL (software in the loop). Għadhom għaddejjin investigazzjonijiet dwar użabbiltà tal-approċċ tal-eternet għall-komunikazzjonijiet fil-karozza (inklużi l-komunikazzjonijiet tas-sikurezza-kritika). eSONIA — (Embedded Service-Oriented Monitoring, Diagnostics and Control): Towards the Asset-Aware and Self-Recovery Factory — għandu l-għan li jinħoloq impjant b'konsapevolezza tal-assi u b'kapaċità li jirkupra lilu nnifsu permezz ta' inġenji integrati abbażi tal-IPv6 eteroġenji u pervażivi, filwaqt li jġib ukoll servizzi speċjalizzati, li jinżammu permezz ta' seftwer intermedju b'approċċ orjentat lejn is-servizz. Dan l-approċċ se jiġi applikat fl-industrija għall-ewwel darba, sabiex ikun ta' appoġġ għall-monitoraġġ, id-dijanjostika, il-pronjożi u l-kontroll tal-assi b'mod kontinwu, irrispettivament mill-pożizzjoni fiżika tagħhom. Dan il-proġett se jnaqqas il-kostijiet tal-manutenzjoni u jżid l-up-time tal-manifattura fil-każijiet b'użu speċifiku u kif ukoll f'industriji oħra billi t-teknoloġija hija ġenerika u s-soluzzjonijiet huma maħsuba b'tali mod li jistgħu jiġu applikati fis-sistemi tal-produzzjoni kurrenti. Parteċipazzjoni, inklużi l-SMEs || Għadd totali ta' parteċipanti (Proposti ta' Proġett Sħiħ): 631 Parteċipanti fi proġetti ffinanzjati: 326 Għadd ta' SMEs fi proġetti ffinanzjati: 106 - 32.5 % tal-għadd ta’ parteċipanti fi proġetti ffinanzjati, b’rata ta' suċċess ta' 47 %. Parteċipanti skont il-kategorija fil-proġetti ffinanzjati: organizzazzjonijiet ta' riċerka/edukazzjoni sekondarja jew ogħla - 108; privati għall-profitt - 112. Parteċipazzjoni fi proġetti ffinanzjati mqassma skont il-pajjiż: 18-il pajjiż involut. It-tabella turi l-pajjiżi bl-aħjar prestazzjoni fl-2012: Distribuzzjoni ġeografika tal-proġetti magħżula għall-finanzjament — l-aktar atturi importanti || ES || 45 || IT || 44 || FR || 38 || DE || 37 || NL || 32 || || 196 || ENIAC Aġenda ta' Riċerka Strateġika (SRA) || Il-Programm ta' Ħidma Annwali tal-2012 (AWP2012) huwa bbażat fuq "Viżjoni Missjoni u Strateġija għall-Mikroelettronika u n-Nanoelettronika fl-Ewropa" stabbilit b'konġunzjoni ma' CATRENE. Implimentazzjoni tas-sejħiet || Għadd ta' sejħiet imnedija fl-2012: 2 Għadd ta' proposti ppreżentati (Proposti ta' Proġett Sħiħ): 17 Għadd ta’ proposti eliġibbli (FPPs): 17 Għadd ta' proposti ffinanzjati: 11 Portafoll tal-proġett globali: 50 Stejjer ta' suċċess: Is-soċji tal-proġett IMPROVE żviluppaw mudelli informatiċi għat-tendenzi u l-istorja tat-tagħmir li jippermettu l-metroloġija virtwali, l-manutenzjoni predittiva u pjanijiet ta' kontroll adattiv sabiex jitjiebu l-istabbiltà u r-riproduċibbiltà u l-effiċjenza ġenerali tal-produzzjoni tal-wejfer. Skont il-koordinatur tal-proġett: "Fil-proġett IMPROVE kkollaboraw sitt manifatturi li jopraw fl-Ewropa ma' 14-il laboratorju ta' riċerka istituzzjonali u akkademiċi, u 10 fornituri ta' soluzzjonijiet industrijali biex javvanzaw b'mod konsiderevoli l-ogħla livelli fix-xjenzi tal-manifattura u jippreparaw lilhom infushom għall-kompetizzjoni abbażi tal-effiċjenza u tal-innovazzjoni". Mill-proġett IMPROVE rriżultaw aktar minn 90 pubblikazzjoni li ġew ikkwotati, u dan jixhed il-valur tagħhom. L-iskambji ma' proġetti oħra tal-ENIAC ippermettew aktar żvilupp u implimentazzjoni tar-riżultati miksuba. Il-litografija hija t-teknoloġija ewlenija għad-disinn ta' inġenji semikondutturi. Is-sofistikazzjoni u l-kostijiet tal-inġenji jiżdiedu ħafna hekk kif jonqos id-daqs tal-karatteristiċi mfassla. Sabiex tiġi estiża kemm jista' jkun it-teknoloġija kkonsolidata tal-litografija b'immersjoni sa nodu tat-teknoloġija ta' 22 mm, it-12-il soċju fil-proġett LENS avvanzaw b'md konsiderevoli l-aspetti multipli tat-teknoloġija bl-użu ta' espożizzjoni doppja. Il-proġett LENS wera b'suċċess l-applikabbiltà tat-teknoloġija kkonsolidata tal-litografija b'immersjoni għal tal-anqas ċewġ nodi teknoloġiċi oħra bl-użu tekniki ta' espożizzjoni doppja jew li tirdoppja l-inċidenza, "b'hekk jippermetti l-iżvilupp effiċjenti fiż-żmien u fl-ekonomija tal-inġenji semikondutturi tal-ġenerazzjoni li jmiss". Parteċipazzjoni, inklużi l-SMEs || Għadd totali ta' parteċipanti (Proposti ta' Proġett Sħiħ): 360 Parteċipanti fi proġetti ffinanzjati: 247 Għadd ta' SMEs fi proġetti ffinanzjati: 58 - 23 % tal-għadd ta’ parteċipanti fi proġetti ffinanzjati, b’rata ta' suċċess ta' 83 %. Parteċipanti skont il-kategorija fil-proġetti ffinanzjati: organizzazzjonijiet ta' riċerka - 39; edukazzjoni sekondarja jew ogħla - 42; privati għall-profitt - 108. Parteċipazzjoni fi proġetti ffinanzjati mqassma skont il-pajjiż: 21 pajjiż involut. It-tabella turi l-pajjiżi bl-aħjar prestazzjoni fl-2012: Distribuzzjoni ġeografika tal-proġetti magħżula għall-finanzjament — l-aktar atturi importanti || FR || 30 || NL || 20 || DE || 19 || AT || 15 || IT || 7 || || 91 || 4. Sfidi u Prospettivi Filwaqt li hija konxja tal-importanza tal-JTIs bħala strument għal eżekuzzjoni aktar effiċjenti tal-programmi ta' riċerka tal-Unjoni, il-Kummissjoni indirizzat in-nuqqasijiet jew l-oqsma kollha identifikati għal titjib possibbli fil-proposti tagħha għal JTIs skont Orizzont 2020. Xi sfidi ewlenin għall-JTI JUs kienu identifikati mill-esperti indipendenti involuti fl-ewwel evalwazzjonijiet interim. Ir-rakkomandazzjonijiet tal-esperti esterni inkludew it-titjib tal-komunikazzjoni maċ-ċittadini, l-istabbiliment ta' indikaturi ewlenin tal-prestazzjoni, u d-delegazzjoni ta' aktar mir-responsabbiltajiet tal-Bordijiet ta' Tmexxija għall-amministrazzjoni ta' kuljum li d-Diretturi Eżekuttivi tal-JU. Ir-rakkomandazzjonijiet għandhom jiġu implimentati bis-sħiħ qabel ma jitlestew it-tieni evalwazzjonijiet interim. Fl-2012, il-JTI JUs għamlu progress konsiderevoli fit-titjib tal-attivitajiet ta’ komunikazzjoni diretti lejn il-partijiet interessati u l-viżibilità pubblika tal-azzjonijiet tagħhom. Il-perċentwal relattivament għoli tal-membri tal-pubbliku li ħadu sehem fil-konsultazzjonijiet miftuħa onlajn — medja ta’ 25 % ta’ dawk li wieġbu fi Clean Sky, l-FCH u l-IMI — jista' jitqies bħala sinjal ta’ żieda fl-għarfien tal-kamp tal-applikazzjoni u tal-attivitajiet tal-JTI JUs. Il-viżibilità tal-JUs żdiedet, bħalma kiber l-istandard tal-għodod ta' komunikazzjoni ewlenin tagħhom (eż. il-siti web tagħhom). Il-JTI JUs stabbilixxew ukoll indikaturi ewlenin tal-prestazzjoni (KPIs) li qed jintużaw b'mod kontinwu għall-monitoraġġ tal-progress tal-istrutturi amministrattivi tagħhom u għall-verifiki tal-prestazzjoni tagħhom fl-eżekuzzjoni tal-Aġendi Strateġiċi ta’ Riċerka u Innovazzjoni rispettivi. L-IMI stabbilixxiet indikaturi ewlenin tal-prestazzjoni u tar-riżultati għal żewġ prijoritajiet ewlenin: L-implimentazzjoni tal-SRA u l-prestazzjoni tal-uffiċċju tal-programm. L-indikaturi huma prinċipalment marbuta ma’ għanijiet stabbiliti fl-AIP u assenjati miri speċifiċi. Fl-2012, minbarra s-sett normali ta’ indikaturi, l-IMI wettqet analiżi biblijometrika dwar il-proġetti kurrenti. Din kienet maħsuba biex tinġabar informazzjoni addizzjonali fuq il-kisbiet tar-riċerka. Il-prestazzjoni tal-JUs fuq l-eżekuzzjoni tal-baġit hija mmonitorjata f’termini ta’ “żmien tal-għoti” (TtG - time to grant) u “żmien tal-ħlas” (TtP - time to pay). Fl-2012, it-TtP ta’ ħlasijiet arretrati għall-kostijiet rikorrenti tnaqqas b’madwar 30 % meta mqabbel mal-2011. Clean Sky stabbilixxiet ukoll KPIs li huma ppreżentati fir-Rapport Annwali tal-Attività permezz ta’ valutazzjoni ta’ monitoraġġ. Dawn il-KPIs jiffukaw prinċipalment fuq il-valutazzjoni tal-parteċipazzjoni tal-SMEs f’termini ta’ ċifri u l-allokazzjoni tal-baġit, ir-rata ta’ suċċess ta’ suġġetti ta’ riċerka mnedija permezz ta’ sejħiet għal proposti, iż-żmien meħud sabiex jiġu ffinalizzati l-ftehimiet dwar l-għotja u r-rappurtar għas-sħab u l-membri, l-eżekuzzjoni tal-baġit u l-ippjanar tal-verifiki u s-segwitu tagħhom. Is-17-il KPIs li kienu mmonitorjati fit-tabella ta' valutazzjoni għall-2012 urew li l-prestazzjoni tal-JTI JUs hija pjuttost tajba, b'mod partikolari fir-rigward tal-implimentazzjoni tal-attivitajiet ta' riċerka u l-parteċipazzjoni tal-SMEs. L-FCH introduċiet "indikaturi oprazzjonali" (OIs - operational indicators) għall-monitoraġġ tal-progress fl-attivitajiet tal-RTD; dawn jitqabblu ma' indikaturi tar-riżultati bl-użu tal-miri u r-riżultati li nkisbu l-aħħar. l-OIs jimmiraw lejn (i) il-valutazzjoni tal-ostakli teknoloġiċi u mhux teknoloġiċi tal-kumerċjalizzazzjoni tat-teknoloġiji tal-FCH u (ii) il-monitoraġġ tal-aspetti tat-tixrid u tal-użu tar-riżultati bi ħsieb għall-kummerċjalizzazzjoni. Għal dan il-għan, jiġi vverifikat mill-qrib il-livell ta' parteċipazzjoni tal-industrija u tal-SMEs bħala perċentwal mill-finanzjament mogħti. It-TtP tjieb b'mod konsiderevoli fl-2012, b'mod partikolari t-TtP għall-esperti, meta mqabbel mas-snin ta' qabel (89 % tal-ħlasijiet fil-ħin fl-2012 meta mqabbel ma' 62 % biss fl-2011). Barra minn hemm, 100 % tal-ħlasijiet għall-ftehimiet tal-għotjiet tħallsu fil-ħin. L-ENIAC introduċiet KPIs għall-monitoraġġ tal-aġenda tar-riċerka, tal-ekosistema, tal-etiki, tal-impenji tal-JU u taż-żmien tal-eżekuzzjoni (iż-żmien li jgħaddi minn meta tittieħed id-deċiżjoni ta' finanzjament tal-bord tal-awtoritajiet pubbliċi sal-ewwel pagament lil kull benefiċjarju). L-indikatur li ssemma l-aħħar kien stabbli fl-2012, wara li kiber b'mod kostanti fis-snin ta' qabel. L-ARTEMIS tuża l-KPIs fil-qafas tal-kontroll intern tagħha. Għall-ewwel darba, fl-2012 il-JTI JU kejlet il-prestazzjoni tagħha b'paragun mal-KPIs organizzazzjonali ddefiniti (TtG, TtP, għadd ta' reviżjonijiet tal-proġett, għadd ta' attivitajiet ta' tixrid u ż-żmien meħud sabiex jingħataw iċ-ċertifikati/ir-rapporti tal-awdituri fi tmiem il-proġett mill-awtoritajiet ta' finanzjament nazzjonali); ġew ippjanati aktar miżuri għall-2013. Billi nkisbu aktar ħeffa u progress fil-finalizzazzjoni tal-Ftehimiet tal-Għotjiet (GAs - Grating Agreements), b'mod ġenerali l-JUs kisbu TtG aħjar minn dak tas-sena ta' qabel u wrew li kienu fit-triq it-tajba, minkejja li l-miri ma ntlaħqux. Fl-impriża konġunta Clean Sky, it-TtG naqas b'xahrejn iżda t-TtG standard ta' tmien xhur stabbilit fl-AIP għadu ma ntlaħaqx. L-impriża konġunta IMI naqqset b'mod konsiderevoli t-TtG tagħha bejn is-sejħiet 4 u 6 (jiġifieri minn madwar 360 jum għal 160 jum); dan kien parzjalment megħjun mit-tipoloġija tas-sejħiet 5 u 6. Fl-impriża konġunta ENIAC, iż-żmien meħud mit-tnedija tas-sejħa sad-data tal-għeluq kellu medja ta' 11-il xahar u 10 xhur għas-sejħiet 2012-1 u 2012-2 rispettivament. Fl-ARTEMIS, il-qies tat-TtG għadu qed jiġi diskuss mal-Qorti tal-Awdituri, priċipalemtn minħabba l-proċedura ta' preżentazzjoni u ta' evalwazzjoni f'żewġ stadji. X'aktarx it-TtG jiġi stabbilit b'deċiżjonijiet reċenti sabiex ikopri l-perjodu bejn il-fażi tal-għeluq tal-proposta tal-proġett sħiħ (FPP) sal-firma tal-GA. Fl-2012 ARTEMIS għamlet passi 'l quddiem rigward din il-miżura u t-TtG kellu mejda ta' 12-il xahar. Dan jirrappreżenta tnaqqis ta' aktar minn 10 %. Għalissa, l-informazzjoni dwar it-TtG mhix disponibbli għall-FCH It-tieni evalwazzjoni interim se tkun il-mod it-tajjeb għall-valutazzjoni tal-adegwatezza u l-kwalità tal-KPIs użati mill-JUs u l-progress miksub meta mqabbel mal-miri u l-għanijiet stabbiliti tagħhom. B'ħarsa ġenerali, diġà huwa possibbli li jitkellej għadd ta' benefiċċji li jaffettwaw l-ambjent xjentifiku u industrijali fl-Ewropa, kif ġej. L-SMEs ġew attirati mis-suġġetti ta' riċerka talJTI JUs, speċjalment minħabba l-istabbiltà u l-kontinwità tal-ambjenti ta’ riċerka u innovazzjoni u l-arranġamenti tal-finanzjament u l-involviment ta' katini ta' valur akbar. B'mod globali, l-SMEs irċevew madwar EUR 170 miljun, li jammontaw għal madwar 27 % tal-finanzjament kollu tal-UE disponibbli wara l-evalwazzjoni. Sa ċertu punt, din iż-żieda seħħet minħabba r-rwol tal-SMEs f'waħda mill-attivitajiet ewlenin imnedija fl-2012 mill-IMI: il-Fabbrika taċ-Ċomb Ewropea, fejn aktar minn EUR 55 miljun ingħataw lill-SMEs. Bħalma huwa rraportat fit-Taqsima 3.2, il-JTIs laħqu l-isfida li jsiru mod attraenti ta' kif għandha tiġi implimentata r-riċerka fl-SMEs, billi dawn jibbenefikaw mill-parteċipazzjoni f'ambjenti ta' ħidma speċifika, minn suġġetti ta' riċerka li huma diretti lejn is-suq u mill-JUs bħala strument li jilħaq aħjar il-bżonnijiet tagħhom. L-impenn tal-industrija sabiex jintlaħqu l-għanijiet ġenerali baqa' stabbli minkejja l-kuntest makroekonomiku diffiċli fl-UE. Dan kien jeħtieġ allokazzjoni stabbli ta' fondi u involviment f'teħid ta' deċiżjonijiet b'mod strateġiku. Kemm għall-indistrija l-kbira u kemm għall-SMEs, il-JTI JUs qed jitqiesu bħala l-għodda tal-għażla sabiex jitnaqqas iż-żmien għas-suq, jiġu estiżi l-kompetenzi teknoloġiċi u għall-konsolidazzjoni tan-netwekrs ta' soċji mmotivati mis-suq li jkopru l-katina tal-valur kollha. F'perspettiva usa', il-parteċipazzjoni kumplessiva tal-partijiet interessati tibqa' bbilanċjata sew u l-partijiet kollha kienu involuti fl-attivitajiet ta' riċerka tal-JTI JUs. Saru sforzi biex jinġibdu organizzazzjonijiet minn pajjiżi inqas irrappreżentati, li jgħoddu għal madwar 6 % tat-total tal-parteċipazzjoni fil-proġetti ffinanzjati kollha. Wara aġġornamenti ewlenin fl-2011, l-aġendi ta' riċerka u innovazzjoni strateġiċi tal-JTI JUs issaħħu b'għanijiet ambizzjużi fuq perjodu ta' żmien itwal u issa jinkludu approċċ aktar ambizzjuż lejn l-innovazzjoni, f'konformità ma' Orizzont 2020. Ir-rabtiet mal-istrateġija mmexxija mill-Kummissjoni bil-programm qafas il-ġdid ser jiżguraw il-konsistenza u jagħmluha aktar faċli biex jiġu allinjati azzjonijiet tal-UE mal-għanijiet globali tat-tkabbir tal-kompetittività fl-industrija, l-eċċellenza fix-xjenza u t-tkabbir u l-ħolqien tal-impjiegi. B'ħarsa lejn il-futur u għall-allinjament mal-prijoritajiet tal-klima u tal-enerġija tal-UE, il-JTI JUs ikkonċernati se jintalbu sabiex juru impatt pożittiv f'termini ta' ekonomija kompetittiva b'livell baxx ta' karbonju. B'mod partikolari, se jkun meħtieġ li l-SRIAs (strategic research and innovation agendas) għall-FCH u Clean Sky jenfasizzaw il-fokus ambjentali tagħhom u jkelju l-kisbiet tagħhom skont dan. Il-JTI JUs ġew ikkonfermati bħala inizjattivi Ewropej ambizzjużi bil-potenzjal li jitiqiesu bħala mudelli ta' sħubijiet pubbliċi-privati. Dan il-potenzjal ingħaraf ukoll f'għadd ta' konsultazzjonijiet li twettqu fl-2012 bħala parti mill-ħidma preparatorja li saret biex jiġi estiż il-mandat tal-JTI JUs kurrenti skont Orizzont 2020. B'mod partikolari, il-konsultazzjonijiet miftuħa mal-partijiet interessati, li r-riżultati tagħhom huma inklużi fil-Valutazzjoni tal-Impatt mehmuża mal-pakketti leġiżlattivi rinnovati, jappoġġaw bis-sħiħ il-kontinwazzjoni tagħhom skont Orizzont 2020 u jindikaw għadd ta' kisbiet pożittivi. Ir-rispondenti enfasizzaw b'mod speċjali l-valur miżjud Ewropew biċ-ċar tal-PPPs f'oqsma teknoloġiċi speċifiċi[5]. Il-konsolidazzjoni amministrattiva tal-JUs kompliet, partikolarment l-iżvilupp tal-oqfsa tagħhom tal-kontroll intern, bi progress sinifikanti fil-mekkaniżmi ta' kontroll tagħhom. Għadd ta' verifiki ex post tal-benefiċjarji ġie ffinalizzat u ġew ippreparati l-verifiki dwar il-kontribuzzjonijiet mhux finanzjarji pprovvduti mill-membri tal-industrija. Fl-2012, bħala parti mill-pjanijiet tal-verifiki tagħhom, l-ENIAC u l-ARTEMIS komplew jikkoperaw biex jiġbru informazzjoni dwar prattiki ta' verifiki implimentati fil-livell tal-Istati Membri. Il-JUs kollha tejbu l-funzjonijiet loġistiċi u tal-IT tagħhom, b'mod partikolari, Clean Sky, l-FCH, u l-IMI għamlu progress sinifikanti fl-armonizzazzjoni tas-sistemi tal-IT tal-JUs u fl-iżgurar tal-kontinwità fil-pjanijiet ta' negozju. Barra minn hekk, tjeib ukoll l-aċċess għal CORDA u matul is-sena twettqu testijiet fil-livell tas-sistemi. Għall-ġejjieni, għadd ta' sfidi jridu jiġu indirizzati: 1. Piż amministrattiv Il-problema tad-daqs relattivament żgħir tal-JUs u l-ispejjeż kurrenti relattivament għoljin tagħhom għadhom jirrappreżentaw sfida ewlenija. Il-Kummissjoni Ewropea u l-JUs qed jelaboraw soluzzjonijiet biex jipprovdu għodod sabiex il-JTI JUs tal-ġejjieni jkollhom prestazzjoni aħjar u sabiex ikunu jistgħu jikkonċentraw l-isforzi tagħhom fuq l-eżekuzzjoni tal- SRIA (pereżempju jsegwu s-suġġeriment tal-Qorti tal-Awdituri li jikkonċentraw ir-riżorsi) 2. Iż-żamma tal-livell ta' impenn bejn l-Industrija u l-Istati Membri. L-impenn bejn l-industrija u l-Istati Membri huwa fattur ewlieni għall-prova tas-suċċess tal-JTI JUs. Dan se jiżgur mhux biss il-kisbiet tal-għanijiet sa tmiem il-programm, iżda wkoll effett xieraq ta' lieva bit-tlaqqigħ tal-fondi tal-UE u dawk nazzjonali mal-investiment industrijali. Irrispettivament mill-mekkaniżmi tal-finanzjament, f'dawn l-aħħar snin nibtu ċerti diffikultajiet fit-tlaqqigħ ta' fondi mill-industrija u l-Istati Membri u kien biss fl-2012 li din it-tendenza nbidlet, anki minħabba l-flessibbiltà miżjuda fl-operazzjonijiet, u l-fatt li sħubijiet ġodda bdew jimmaturaw bil-bini ta' kunfidenza bejn is-soċji. 3. L-integrazzjoni tar-riżultati miksubin mill-proġetti ta' riċerka b'mod effettiv fis-sistema ta' komunikazzjoni u ta' tixtrid tal-Kummissjoni Dan qed isir dejjem aktar importanti hekk kif il-JUs javvanzaw fl-implimentazzjoni tal-attivitajiet tar-riċerka tagħhom u l-FP7 jilħaq tmiemu. L-informazzjoni dwar ir-riżultati tar-riċerka kondotta mill-JTI JUs għandha tikkonverġi fit-temi ta' riċerka xierqa sabiex tiġi vverifikata u evalwata b'mod sħiħ. Sabiex jinkiseb dan, il-kooperazzjoni bejn il-JTI JUs u d-dipartimenti tal-Kummissjoi u l-kompatibbiltà teknika tas-sistemti tal-IT iridu jkunu l-prijoritajiet. Sabiex jinfurzaw il-politika dwar il-modi ġodda tal-ġestjoni tal-Kummissjoni Ewropea, probabbilment il-JUs se jintalbu, taħt Orizzont 2020, biex jadottaw għodod u arranġamenti ta' ħidma li jippermettu li l-partijiet involuti kollha jivverifikaw b'mod kostanti r-riżultati u jagħmlu użu minnhom sabiex il-JUs u l-Aġenziji Eżekuttivi jagħmlu progremm fl-implimentazzjoni tal-programm u l-Kummissjoni tkun tista' tifformula l-politiki xierqa biex tindirizza l-isfidi. Fil-qosor, l-esperjenza miksuba fl-ewwel snin ta’ awtonomija tal-Impriżi Konġunti kollha, jistgħu jiġu enfasizzati riżultati ta' suċċess li ġejjin[6]: Is-suċċessi tal-2012 kienu jinkludu t-tnaqqis tal-kostijiet tal-manifattura u tal-manutenzjoni fl-ajrunawtika, l-identifikazzjoni ta' mudelli ġodda għall-interpretazzjoni tad-dejta u tal-bijomarkaturi fil-farmaċewtika, l-inġenji ta' privattiva, il-ħolqien ta' prodotti ġodda fis-suq fil-qasam tal-idroġenu u ċ-ċelloli tal-fjuwil, it-tnedija ta' linji pilota sinifikanti għall-manifattura tan-nanoelettronika fl-Ewropa u l-ftuħ ta' kumpaniji kompetittivi għas-soċji industrijali tagħhom (pereżempju permezz tad-dejtabejż tar-riżultati ċentrali). Dawn juru li l-JTI JUs huma kapaċi mhux biss jindirizzaw sfidi tekniċi, iżda wkoll jagħtu spinta lill-ambjenti tal-industrija u tar-riċerka. Il-JTIs qed ikomplu jilħqu l-għanijiet tagħhom fir-riċerka u lil hinn minnha b'pass kostanti Qed joħorġu riżultati promettenti, il-parteċipazzjoni tal-SMEs kienet għolja u kienet żgurata parteċipazzjoni minn fl-Ewropa kollha. Barra minn hekk, kienu bosta dawk li ssieħbu għas-sejħiet. Fir-rigward tat-tmexxija, l-JTIs għamlu progress ukoll. Fl-2012, b'mod ġenerali dawn naqqsu ż-Żmien tal-Għoti (TtG - Time to Grant) li issa huwa ta' madwar 11.6-il xahar skont ir-riżultati minn Clean Sky, l-IMI, l-ARTEMIS u l-ENIAC. Dan ir-riżultat hu konformi ħafna mat-TtG medju fid-DĠ RTD u d-DĠ CNECT, li huwa qrib it-12-il xahar. Il-viżibilità tal-attivitajiet tal-JTI JUs tjiebet ukoll fl-2012, fost il-partijiet interessati u lil hinn minnhom. Dawn bdew jitqiesu bħala atturi rilevanti fl-oqsma tat-teknoloġija fil-livell globali. Il-kisbiet tal-JTI JUs bdew jiġu mmonitorjati u evalwati skont sett ta' KPIs, li kienu fformulati b' mod li jirriflettu d-diversità tagħhom. Għandu jitwettaq paragun globali dalwaqt. Il-JTI JUs għandhom iżommu u saħansitra jżidu s-sempliċità, il-ftuħ u l-aċċessibbiltà tagħhom għall-benefiċjari potenzjali kollha. Konsiderazzjoni partikolari għandha tkompli tingħata lil kumpaniji ġodda minn pajjiżi li huma rrappreżentati anqas tajjeb u lill-SMEs. L-istrateġija globali fis-sħubijiet mal-industrija għandha tkun infurzata u l-attivitajiet u l-kisbiet tal-JTI JUs għandhom jitqiesu minn lat globali li jinkludi l-Pjattaformi Ewropej għat-Tekoloġija u l-PPPs Kuntrattwali stabbiliti skont il-Pjan Ewropew ta' Rkupru Ekonomiku. Fil-valutazzjoni tal-medda tal-impatt tal-JTI JUs fuq l-implimentazzjoni tal-attivitajiet ta' riċerka u innovazzjoni fil-livell tal-UE, l-analiżi se tirreferi wkoll għall-kriterji stipulati għall-programm Orizzont 2020. F’dan ir-rigward, l-esperjenza tal-JTI JUs s’issa se tkun ivvaultata skont il-kriterji stabbiliti għat-twaqqif ta' PPPs futuri. Tagħrif interessanti ieħor dwar il-progress miksub s'issa se jingħata fit-tieni evalwazzjoni interim li se tkopri l-perjodu bejn it-twaqqif u l-2013 u se tkun ippubblikata bħala rapport separat sa Novembru 2013. [1] Id-Deċiżjoni Nru 1982/2006/KE tal-Parlament Ewropew u tal-Kunsill tat-18 ta’ Diċembru 2006 dwar is-Seba’ Programm Kwadru tal-Komunità Ewropea għall-attivitajiet ta’ riċerka, żvilupp teknoloġiku u dimostrazzjoni (2007-2013), ĠU L 412, 30.12.2006, p. 1. [2] Ara COM(2013) 494 adottata fl-10 ta’ Lulju 2013 [3] Dan id-dokument ma jirrapurtax dwar l-Impriża Konġunta SESAR. Għalkemm din għandha l-istess bażi legali bħall-impriżi konġunti l-oħra, hija ffinanzjata taħt l-FP7 u l-Programmi tan-Netwerks trans-Ewropej tat-Trasport, fuq medda ta' żmien differenti, u għandha mekkaniżmi ta’governanza u rappurtar differenti mill-impriżi konġunti l-oħra. [4] Ġabra ta' 12-il mexxej tad-Dimostraturi tat-Teknoloġija Integrata (ITD) u l-istabbilimenti ewlenin tar-riċerka ajrunawtika fl-Ewropa [5] Aktar informazzjoni dwar il-parteċipazzjoni fil-konsultazzjonijiet miftuħa onlajn mill-Kummissjoni Ewropea f'Lulju tal-2012 hija ppreżentata fis-CSWD mehmuż. [6] Ara t-taqsima tal-Implimentazzjoni tas-Sejħa għall-JTI JUs rilevanti fis-CSWD mehmuż